b"\n_START_ARTICLE_\nOlocau del Rei\n_START_SECTION_\nGeografia\n_START_PARAGRAPH_\nEl municipi est\xc3\xa0 situat al nord-oest de la prov\xc3\xadncia de Castell\xc3\xb3 i pr\xc3\xa0cticament rodejat de territori terolenc. El paisatge d'Olocau del Rei es caracteritza per les moles o altiplans que alternen amb conques deprimides drenades per rambles i riuets de curs intermitent. Les principals altures superen els 1.200 metres d'altura, destacant els 1.248 metres del pic Manzanera o el pic Olocau, al nord del nucli principal, amb 1.200 m._NEWLINE_El riu de Cantavella frega el l\xc3\xadmit municipal pel sud, replegant les aig\xc3\xbces de nombrosos barrancs com el de la Tejer\xc3\xada o el de Torre Algares. Altres barrancs que discorren pel terme municipal s\xc3\xb3n el de las Umbr\xc3\xadas o el barranc de la Rambleta, al nord del terme, que dibuixa una complexa xarxa fluvial.\n_START_SECTION_\nAcc\xc3\xa9s\n_START_PARAGRAPH_\nS'accedix al poble per les carreteres A-226 i CV-121 si venim des de Terol o des de Saragossa i per les CV-14, CV124, CV-120 i CV-121 si venim des de Morella.\n_START_SECTION_\nHist\xc3\xb2ria\n_START_PARAGRAPH_\nA pesar que els vestigis m\xc3\xa9s antics del castell ofereixen una superposici\xc3\xb3 de poblaments, iniciats en l'Edat de Bronze, \xc3\xa9s durant la dominaci\xc3\xb3 musulmana quan es comen\xc3\xa7a a tindre not\xc3\xadcia escrita d'esta important pla\xc3\xa7a medieval. Men\xc3\xa9ndez Pidal documenta el senyoriu del Cid sobre Olocau a la fi del segle XI. A l'agost de 1180 Alfons II concedeix el castell a la Orde de Sant Joan, defensat a partir d'aquests moments des de poblacions del baix Arag\xc3\xb3, ja que encara tardaria cinquanta anys a passar Morella a mans cristianes. En 1264 passaria a ser patrimoni real, en ser intercanviada per Vilafam\xc3\xa9s a l'Orde de Sant Joan. El 22 d'abril de 1271 l'infant Don Pedro va atorgar carta de poblament en favor de Dom\xc3\xa8nec de Bolet, Arnau \xc3\x87avit i uns altres m\xc3\xa9s. _NEWLINE_L'any 1287, el 30 d'octubre, el rei Alfons III incorpora Olocau al castell de Morella. Trobant-se a Morella el rei i davant l'estat decadent del castell d'Olocau, ho agrega a aquest terme amb tota la seua poblaci\xc3\xb3, a condici\xc3\xb3 que siga convenientment restaurat, per\xc3\xb2 reconeixent-li els seus antics privilegis i drets, com el de poder nomenar just\xc3\xadcia amb absoluta independ\xc3\xa8ncia de Morella. Pel que fa a la jurisdicci\xc3\xb3 civil, s'acatava a Morella quedant integrat en els seus termes generals fins a l'any 1691, any en qu\xc3\xa8 per privilegi real va aconseguir la total emancipaci\xc3\xb3. Aix\xc3\xad, a partir d'este moment i fins a 1691, any en qu\xc3\xa8 es va independitzar, va formar part com un poble m\xc3\xa9s del raval morell\xc3\xa0._NEWLINE_Fins 1691, tant Olocau com els altres llogarets no van cessar de reivindicar la seua independ\xc3\xa8ncia de Morella i per aix\xc3\xb2 sempre s'aliaven en contra d'ella en totes les conteses, com la guerra de les Germanies en 1520. En 1701, en esclatar la Guerra de Successi\xc3\xb3, mentre Morella es va posicionar a favor de Felip V mentre que els llogarets ho feren a favor de l'Arxiduc Carles d'\xc3\x80ustria. Fins 1808 es d\xc3\xb3na un per\xc3\xadode de pau per a aquesta comarca, que participaria posteriorment en la guerra dels 7 anys (guerres carlines). Tot i que encara que no es coneixen dades concretes d'Olocau, s'ent\xc3\xa9n que va participar amb la mateixa intensitat que la resta dels llogarets.\n_START_SECTION_\nEconomia\n_START_PARAGRAPH_\nBasada principalment en la ramaderia i en l'agricultura. Encara que tamb\xc3\xa9 hi ha un hostal de turisme rural i una ind\xc3\xbastria, aix\xc3\xad com algunes empreses del sector serveis (botiga, farm\xc3\xa0cia)."